Mesterskaber på stribe og en lovende karriere på landsholdet. Alt tegnede lyst for den blonde midtbanespiller Camilla Sand, lige indtil en skade ramte kort før vinterpausen i 2009. En skade der ved øjekast ikke blev anset som alvorlig. - Jeg trænede flere gange og forsøgte med comebacks, da jeg ikke troede det var alvorligt. Men da smerterne i min hofte blev ved at komme igen, fik jeg det undersøgt og fik besked på at holde mig i ro i en længere periode. Det var hårdt, pludselig kunne jeg bare sidde derhjemme og læse en bog. Førhen var mit liv jo bygget op omkring fodbold 5-6 gange om ugen, fortæller Camilla Sand til TV2/Nord. Men det var kun begyndelsen på de næsten to år med skader, som den 25-årige pige med den gode boldføling skulle igennem. Ingen kunne stille en præcis diagnose, og det førte til, efter et halvt år med skaden, at hun i sommeren 2010 ikke forlængede kontrakten med Fortuna Hjørring. - Det gav ikke mening, jeg anede jo ikke om hvad jeg fejlede og hvornår jeg kunne komme i gang med fodbold igen. I stedet gjorde jeg min bachelor færdig, sparede penge sammen og rejste ud i verden, noget som jeg fodbolden ellers aldrig havde givet tid til, siger Camilla Sand. I august 2011 stillede en hoftespecialist i Århus endelig den længe ventede diagnose. En komplikation i brusken i låret var problemet, en operation nødvendig. TV2/Nord har mødt Camilla Sand der fortæller historien om at miste det ens hverdag er bygget op omkring, om uvisheden og om tankerne om at sætte helbredet på spil i sportens tjeneste. Se med i sporten på TV2/Nord søndag aften kl.19.30.

Opsummering:
Fodboldspilleren Camilla Sand har ikke været på banen i næsten to år. Og der er langtfra sikkert, at den 25-årige Fortunaspiller nogensinde vender tilbage til fodbold på højeste niveau.